Lucas Paquetá

Lucas Paquetá (oik. Lucas Tolentino Coelho de Lima, s. 27. elokuuta 1997 Rio de Janeiro) on brasilialainen jalkapalloilija, pelipaikaltaan keskikenttäpelaaja. Hän edustaa Brasilian Série A:ssa pelaavaa Flamengoa. Hän on edustanut Euroopassa italialaista AC Milania, ranskalaista Lyonia ja englantilaista West Hamia. Hän on pelannut Brasilian maajoukkueessa vuodesta 2018.

 Seurajoukkueura 
Paquetá siirtyi kasvattajaseurastaan Flamengosta italialaisseura AC Milaniin tammikuussa 2019. Hän pelasi kevään aikana 13 Serie A:n ottelua ja teki maalin neljännessä liigaottelussaan Cagliaria vastaan. Kaudella 2019–2020 hän pelasi 24 Serie A:n ottelua, joista puolet avauskokoonpanossa.

Syyskuussa 2020 Paquetá siirtyi ranskalaisseura Lyoniin. Hän pelasi kaudella 2020–2021 Ligue 1:ssä 30 ottelua, joissa 27 kertaa avauskokoonpanossa, ja teki niissä yhdeksän maalia. Seuraavalla kaudella hän pelasi 35 Ranskan pääsarjaottelua, kolmea vaille kaikki avauskokoonpanossa ja teki jälleen yhdeksän maalia. Eurooppa-liigan yhdeksässä pelissä hän osui kahdesti. Elokuussa 2022 hän pelasi vielä kaksi Ligue 1:n ottelua.

Paquetá siirtyi englantilaiseen West Hamiin vajaan 43 miljoonan euron siirtosummalla elokuussa 2022. Tulokaskaudellaan hän pelasi 28 valioliigaottelua, joista yhtä vaille kaikki avauskokoonpanossa ja teki neljä maalia. West Hamin voittamassa Konferenssiliigassa hän pelasi 11 ottelua, ja teki yhden maalin ja antoi neljä maalisyöttöä. Kaudella 2023–2024 hän pelasi Valioliigassa 31 ottelua ja teki neljä maalia. Eurooppa-liigassa pelaamissaan yhdeksässä ottelussa hän viimeisteli neljä maalia. Seuraavalla kaudella hän pelasi 33 valioliigaottelua, joista avauskokoonpanossa 27, ja teki neljä maalia. Kaudella 2025–2026 Paquetá ehti pelata West Hamissa 18 valioliigaottelua, joissa hän teki neljä maalia. Hän pelasi elokuussa 2025 myös tappiollisessa liigacup-ottelussa Wolverhampton Wanderersia vastaan, jossa hän teki West Hamin 2–1-johtomaalin.

Englannin jalkapalloliitto epäili Paquetáa vedonlyöntivilpistä. Hänen epäiltiin ottaneen tahallaan varoituksia otteluissa, jotta hänen ystävänsä saisivat voittoa vedonlyönnissä. Tutkimus kesti kaksi vuotta, ja päättyi syytteistä vapauttamiseen kesällä 2025.

Tammikuun lopussa 2026 Paquetá palasi nelivuotisella sopimuksella Flamengoon. Siirtosummaksi uutisoitiin reilut 41 miljoonaa euroa.

 Maajoukkueura 
Paquetá pelasi Brasilian alle 20-vuotiaiden maajoukkueessa. Hän pelasi ensimmäisen kerran Brasilian A-maajoukkueessa syyskuussa 2018 ystävyysotteluissa Yhdysvaltoja ja El Salvadoria vastaan. Hän kuului Copa Américan 2019 voittaneeseen joukkueeseen mutta pääsi kentälle vain lyhyeksi ajaksi puolivälieräottelussa Paraguayta vastaan. Vuoden 2021 Copa Américassa hän oli tärkeämmässä roolissa ja teki sekä puolivälierässä Chileä että välierässä Perua vastaan ottelun ainoan maalin. Hän pelasi Brasilian hopeajoukkueessa yhtä vaille kaikissa otteluissa. MM-kilpailuissa 2022 hän oli avauskokoonpanossa neljässä ottelussa ja teki maalin neljännesvälierässä Etelä-Koreaa vastaan. Hän pelasi Brasilian kaikki neljä ottelua Copa Américassa 2024 ja teki maalin Paraguayta vastaan. Hän on tammikuun 30. päivään 2026 mennessä pelannut 61 A-maaottelua, joissa 42 kertaa avauskokoonpanossa. Maaottelumaaleja hän on tehnyt 12.

 Lähteet 

Luokka:Brasilialaiset jalkapalloilijat
Luokka:Vuonna 1997 syntyneet
Luokka:Elävät henkilöt